宿歸宗贈軾老
作者：李彭
朝代：宋

paragraphs: 平生丘壑心，祇園多幽趣。
杖藜過懸崖，投足澄百慮。
涓涓一滴泉，湛湛三危露。
淵源自曹溪，甘腴勝牛乳。
諸峰羅孫寧，一一尊鼻祖。
法筵碧眼人，家世本鄠杜。
紫樞與黄閤，去天纔尺五。
不爲世網嬰，粲可叶心素。
繩牀作禪定，大音響韶濩。
應夢先補陀，祝髪得玉斧。
我來心眼明，意氣諧律呂。
金地雨曼殊，天香遶巾屨。
明當整歸鞍，天末蜚鴻度。